再送王聖俞戴溪
作者：方回
朝代：宋

paragraphs: 宇宙喜一統，於今三十年。
江南諸將相，北上揚其鞭。
書生亦覓官，裹糧趨幽燕。
青原有王老，歷世羲獻賢。
自浙而江淮，北理彭城船。
不上郭隗臺，不飲盧溝泉。
問之果何往，往陟泰山巔。
觀古封禪碑，討究秦漢鎸。
森森楷木林，上香先聖前。
滕州孟子廟，鄒縣有墓田。
我亦嘗過之，如親聞七篇。
羨君今勇往，插翅如登仙。
嗚呼古先哲，何以百世傳。
我等生後世，倏忽銷如煙。
嗟嗟此何故，男子若婦然。
少游勝伏波，此論何其偏。
七戰歿牖下，畢萬自有天。
誓死或不死，求全終罕全。
吾聞溪中禽，有曰信天緣。
魚過得飽食，終不流饑涎。